SET รีบาวด์ 2 จุด นลท.รอแผนกระตุ้นศก.สหรัฐชัดเจน แนะติดตามดีเบต “ทรัมป์-ไบเดน”
SET รีบาวด์ 2 จุด นลท.รอแผนกระตุ้นศก.สหรัฐชัดเจน แนะติดตามดีเบต “ทรัมป์-ไบเดน”
20 ต.ค. 2563

ผู้สื่อข่าวรายงานว่า ดัชนีตลาดหุ้นไทยปิดวันนี้ที่ระดับ 1,210.67 จุด เพิ่มขึ้น 1.92 จุด (+0.16%) มูลค่าการซื้อขาย 59,284.65 ล้านบาท
10 หุ้นดันดัชนีวันนี้

นายวิจิตร อารยะพิศิษฐ ผู้อำนวยการฝ่ายวิจัยหลักทรัพย์ บล.เมย์แบงก์ กิมเอ็ง (ประเทศไทย) กล่าวว่า ตลาดหุ้นไทยวันนี้แกว่งแคบทั้งในแดนบวก-ลบ เช่นเดียวกับตลาดต่างประเทศ โดยตลาดหุ้นในภูมิภาคเอเชีย, ตลาดในยุโรปที่เทรดบ่ายนี้ ต่างก็เคลื่อนไหวทั้งในแดนบวก-ลบ ส่วนดาวโจนส์ฟิวเจอร์สบวกได้เล็กน้อย ท่ามกลางรอคอยความคืบหน้ามาตรการกระตุ้นเศรษฐกิจของสหรัฐฯ หลังจากที่นางแนนซี เพโลซี ประธานสภาผู้แทนราษฎรสหรัฐ ได้กำหนดเส้นตาย 48 ชั่วโมงเพื่อให้สภาคองเกรสมีเวลาเตรียมการสำหรับการผ่านร่างกฎหมายกระตุ้นเศรษฐกิจก่อนการเลือกตั้งประธานาธิบดีสหรัฐในวันที่ 3 พ.ย. ซึ่งถ้าไม่ทันก็จะล่าช้าไปหลังการเลือกตั้ง ซึ่งก็มีโมเมนตัมของความผิดหวังได้เหมือนกัน
ส่วนบ้านเราเผชิญปัจจัยลบจากสถานการณ์การเมืองในประเทศที่อาจจะยืดเยื้อออกไป ทำให้นักลงทุนเลือกที่จะลดความเสี่ยง แต่ดัชนีฯก็มีจังหวะรีบาวด์ได้บ้างจาก Sentiment บวกหลังคณะรัฐมนตรี (ครม.) ไฟเขียวให้เปิดประชุมสมัยวิสามัญแห่งรัฐสภาในวันที่ 26-27 ต.ค.นี้เพื่อแก้วิกฤติสถานการณ์การชุมนุม
ทั้งนี้ ให้ติดตามการดีเบตครั้งสุดท้ายของนายโดนัลด์ ทรัมป์ ประธานาธิบดีสหรัฐ กับนายโจ ไบเดน คู่ท้าชิง และติดตามการชุมนุมทางการเมือง ซึ่งตลาดจะอิง Sentiment จากการเมืองพอควร รวมถึงติดตามการทยอยประกาศผลประกอบการของกลุ่มแบงก์งวดไตรมาส 3/63 ด้วย
แนวโน้มการลงทุนในวันพรุ่งนี้ (21 ต.ค.) นายวิจิตร กล่าวว่า ตลาดคงจะแกว่งตัวหลังปรับตัวลงไปมากแล้ว ซึ่งน่าจะยืนในโซนนี้ก่อน แต่ก็มีโอกาสที่จะปรับฐานได้เหมือนกัน จากแนวโน้มการเมืองรอบนี้ที่ยืดเยื้อ พร้อมให้แนวรับ 1,200-1,180 จุด ส่วนแนวต้าน 1,230 จุด
ส่วนหลักทรัพย์ที่มีมูลค่าการซื้อขายสูงสุด 5 หลักทรัพย์ ได้แก่
STGT มูลค่าการซื้อขาย 3,099.63 ล้านบาท ปิดที่  91.75 บาท เพิ่มขึ้น 3.25 บาท
KBANK  มูลค่าการซื้อขาย 1,835.88 ล้านบาท  ปิดที่ 73.25 บาท เพิ่มขึ้น 2.50 บาท
STA มูลค่าการซื้อขาย 1,822.59 ล้านบาท ปิดที่ 32.75 บาท เพิ่มขึ้น 2.00 บาท
PTT มูลค่าการซื้อขาย 1,725.53 ล้านบาท ปิดที่ 32.25 บาท ลดลง 0.25 บาท
SCC มูลค่าการซื้อขาย 1,530.94 ล้านบาท  ปิดที่ 339.00 บาท เพิ่มขึ้น 5.00 บาท